Borguľa, Martin, poslanec NR SR (2020-09-17):
Vážený pán predsedajúci, vážený pán minister, kolegyne, kolegovia, ďakujem za slovo. Ja som v tejto aule novým poslancom, čo má mnoho nevýhod. Má to ale aj jednu veľkú výhodu, a to je to, že bez nánosu nejakých osobných vzťahov voči komukoľvek v tejto sieni viem, si myslím, korektne zhodnotiť tú či onú problematiku. Žiaľ, ja si naozaj všímam, že v tejto sále to mnohokrát nie je o vecnej diskusii, ale je to o tom, že ten nahneval toho pred dvoma rokmi, ten toho iného pred troma rokmi a mnohokrát to skĺzava do osobných sporov a nie do riešenia problémov Slovákov, Sloveniek a riešenia problémov Slovenska. A takto korektne politicky by som chcel zhodnotiť aj problematiku 13. dôchodkov. Keď máme byť politicky korektní, tak treba naozaj povedať, že autorom tejto myšlienky je SMER – sociálna demokracia. SMER – sociálna demokracia ešte v roku 2010 prezentovala, že chce zaviesť 13. dôchodky. SMER – sociálna demokracia zaviedla vianočné príspevky a na záver dňa, týždeň pred voľbami skutočne aj schválila, alebo teda na jej popud bol schválený 13. dôchodok. Ja som výsledkovo orientovaný človek, a preto ja nejdem hodnotiť, že či to malo byť skorej, neskorej alebo ako. Pre mňa je podstatný ten výsledok. Áno, bolo to prijaté, bolo to, bolo to schválené. Má to jeden problém, a síce kontroverznosť toho procesu, ktorým to bolo prijímané, lebo práve kontroverznosťou toho procesu sme na tie 13. dôchodky dali terč a všetci odborníci, všetci, teda tá odborná verejnosť hľadajúca v tejto situácii, v tejto finančnej mizérii peniaze, tak možno aj práve kvôli tej kontroverznosti, ako to bolo prijímané, tak si práve vybrala 13. dôchodky, že tu sa dá niečo, niečo ušetriť. Po kontroverznosti nastalo to, alebo teda ešte predtým, než som povedal, že SME RODINA sa napriek kontroverznosti toho procesu pridala a hlasovala za 13. dôchodky. SME RODINA sa profiluje ako moderná sociálna strana. Ako strana, ktorá sa snaží pomôcť. Nie horným tisíc, nie horným desaťtisíc, ale snaží sa pomôcť tým päť miliónom ľudí, ktorí na Slovensku žijú a ktorí mnohokrát majú existenčné problémy, a preto napriek tomu, že to bolo kontroverzne prijímané, sa strana SME RODINA pridala k sociálno-demokra... k ľavičiarom alebo k SMER-u – sociálna demokracia a hlasovala za prijaté 13. dôchodky. Dvadsiateho deviateho februára, ako teda všetci vieme, boli parlamentné voľby a už 6. marca bol ohlásený prvý koronaprípad na Slovensku a začala, nastala situácia, s ktorou nikto nepočítal. Môžte tu byť akokoľvek múdri, akokoľvek skúsení, ale jednoducho takéto niečo, čo sa deje v celom svete, čo sa deje v Európe, čo sa deje aj na Slovensku, s takýmto niečím nerátal nikto. A zrazu ľudia, ktorí do štátneho rozpočtu ako zamestnanci prispievali, tak prestali prispievať, lebo jednoducho sú to obrovské ekonomické problémy. Títo ľudia, naopak, sú teraz odkázaní na štát a štát musí prispievať týmto ľuďom. Už sme minuli, pán minister, 523 mil., myslím, na záchranu, na záchranu 500-tisíc pracovných miest. Proste stalo sa to a ja zase teraz nechcem nikoho viniť, že špajza je prázdna, a, prosím, neberte to tak, že ja teraz obviňujem tých predtým, ja si myslím, že jednoducho nastal problém celosvetový ekonomický. A zrazu sa stala, stalo to, že dôchodky, ktoré boli kontroverzne prijaté, tak jednoducho na ne peniaze neboli. Peniaze neboli, bolo nula. A teda keď mám byť politicky korektný, tak je to práve strana SME RODINA a je to práve Boris Kollár a Milan Krajniak, ktorí z tej nuly vybojovali 307 mil. euro, čo je oveľa viac, ako sa dávalo ktorékoľvek roky predtým. Tristosedem miliónov sme vybojovali z nuly a nekončíme a ideme ďalej. Ja sa snažím pána ministra presvedčiť, aby sme v druhom čítaní prijali pozmeňovací návrh, ktorý nás, ktorý nás zaviaže k tomu, aby sme sa každoročne vrátili k tomuto zákonu až do momentu, kým to nebudú plnohodnotné 13. dôchodky, a ja dúfam, že sa tak stane už budúci rok. Čiže už budúci rok budeme mať plnohodnotné 13. dôchodky. My vieme, že to nie je 500 mil. suma, tak ako bola prijatá. A verte mi, nerozdávame zo svojho, my by sme boli tí najšťastnejší, keby sme tú sumu vedeli naplniť, ale, žiaľ, jednoducho peniaze chýbajú. Keď som začal politickou korektnosťou, tak aj skončím politickou korektnosťou. SMER – sociálna demokracia, autor tej myšlienky, my sme sa k nej pridali a ten štafetový kolík sme prevzali, my pracujeme na tom, aby 13. dôchodky v plnej výške boli zavedené, a my sa len tak ľahko nevzdáme. Už prvý krok a obrovský úspech je, že z nula máme 307 mil., za čo ďakujem, pán minister, vám a ďakujem predsedovi strany SME RODINA Borisovi Kollárovi. Ďakujeme. (Potlesk.)